text: 17-årig anholdt efter knivstikkeri ved masse-slagsmål
  17 december 2013 kl. 10.18
  En 17-årig mand med bopæl i Esbjerg er anholdt og sigtet for knivstikkeri i forbindelse med et masse-slagsmål på gaden i Koldings forlystelses-kvarter natten til lørdag.
  - Anholdelsen er sket på baggrund af oplysninger, som er kommet frem under vores efterforskning bl.a. ved afhøringer og tjek af video-overvågning, siger vicepolitikommissær Poul Steffensen fra lokalpolitiet til TV SYD.
  Knivstikkeriet fandt sted efter et større slagsmål på gaden foran diskotekerne i Jernbanegade i Kolding. I følge Sydøstjyllands Politi deltog omkring 70 somaliere og andre personer af arabisk afstamning.
  Politiet mødte talstærkt op og måtte bruge peberspray for at få ro på gemytterne. Kort efter blev en 22-årig mand fundet liggende i Munkegade. Han var blevet stukket flere gange med en kniv - i ryggen og maven og var på et tidspunkt i livsfare.
  En person blev senere anholdt for knivstikkeriet, men det viste sig senere, at han ikke havde noget med det at gøre.
  Mandag eftermiddag anholdt politiet så en 17-årig mand med tilknytning til de grupper, der var i slagsmål. Det skete på den 17-åriges bopæl i Esbjerg.
  Han bliver fremstillet i grundlovsforhør ved Retten i Kolding klokken 13 sigtet for forsøg på manddrab.
  